CELEX: 32017D0450
Language: mt
Date: 2017-03-13 00:00:00
Title: Deċiżjoni ta' Implimentazzjoni tal-Kummissjoni (UE) 2017/450 tat-13 ta' Marzu 2017 li tawtorizza t-tqegħid fis-suq tal-lattitol bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument C(2017) 1576)

15.3.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 69/31
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/450
   tat-13 ta' Marzu 2017
   li tawtorizza t-tqegħid fis-suq tal-lattitol bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
   
      
         (notifikata bid-dokument C(2017) 1576)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti ġodda tal-ikel (1), u b'mod partikolari l-Artikolu 7 tiegħu,
   Billi:
   
               (1)
            
            
               Fis-16 ta' Marzu 2015, il-kumpanija DuPont Nutrition Biosciences ApS għamlet talba lill-awtoritajiet kompetenti tad-Danimarka biex tqiegħed il-lattitol fis-suq tal-Unjoni bħala ingredjent ġdid tal-ikel skont it-tifsira tal-punt (ċ) tal-Artikolu 1(2) tar-Regolament (KE) Nru 258/97. Fit-talba tagħha, il-kumpanija tipproponi li l-lattitol jintuża fl-istess kategoriji tal-ikel u fl-istess livelli ta' użu li qed jiġu użati bħalissa, meta l-lattitol jiġi miżjud bħala addittiv tal-ikel skont l-Anness II tar-Regolament (KE) Nru 1333/2008 tal-Parlament Ewropew u tal-Kunsill (2).
            
         
               (2)
            
            
               Fl-1 ta' Lulju 2015, l-entità kompetenti tal-valutazzjoni tal-ikel tad-Danimarka ħarġet l-ewwel rapport ta' valutazzjoni tagħha. F'dak ir-rapport waslet għall-konklużjoni li l-lattitol, skont il-kondizzjonijiet ta' użu proposti mill-applikant, jissodisfa l-kriterji tal-ingredjenti ġodda tal-ikel stabbiliti fl-Artikolu 3(1) tar-Regolament (KE) Nru 258/97.
            
         
               (3)
            
            
               Fit-13 ta' Lulju 2015, il-Kummissjoni għaddiet l-ewwel rapport ta' valutazzjoni lill-Istati Membri l-oħra.
            
         
               (4)
            
            
               Xi Stati Membri kkummentaw matul il-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97. Tqajjem tħassib rigward l-eċċess tat-teħid tal-lattitol u l-possibbiltà li l-konsumatur jiġi żgwidat peress li l-istess użi u l-livelli tal-użu huma diġà awtorizzati għal-lattitol bħala addittiv tal-ikel.
            
         
               (5)
            
            
               Fid-dawl tal-kummenti tal-Istati Membri, l-awtoritajiet kompetenti tad-Danimarka rrevedew l-ewwel rapport ta' valutazzjoni u waslu għall-konklużjoni li kien hemm l-obbligu ta' valutazzjoni addizzjonali skont l-Artikolu 7 tar-Regolament (KE) Nru 258/97.
            
         
               (6)
            
            
               Dan ir-rapport iqis it-tħassib dwar l-eċċess fit-teħid tal-lattitol u l-possibbiltà li l-konsumatur jiġi żgwidat u għalhekk jagħti biżżejjed raġunijiet biex jiġi ristrett l-użu tal-lattitol fis-supplimenti tal-ikel biss u biex jiġi stabbilit li l-lattitol li jintuża fis-supplimenti tal-ikel maħsuba għall-adulti huwa sikur skont il-kondizzjonijiet ta' użu proposti.
            
         
               (7)
            
            
               Id-Direttiva 2002/46/KE tal-Parlament Ewropew u tal-Kunsill (3) tistabbilixxi rekwiżiti dwar is-supplimenti tal-ikel. L-użu tal-lattitol għandu jiġi awtorizzat mingħajr preġudizzju għad-dispożizzjonijiet ta' dik id-Direttiva.
            
         
               (8)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Mingħajr preġudizzju għad-Direttiva 2002/46/KE, il-lattitol kif speċifikat fl-Anness ta' din id-Deċiżjoni, jista' jitqiegħed fis-suq tal-Unjoni bħala ingredjent ġdid tal-ikel biex jintuża fis-supplimenti tal-ikel f'forma ta' kapsuli jew pilloli maħsuba għall-popolazzjoni adulta, b'doża massima ta' 20 g ta' lattitol kuljum kif irrikkmandat mill-manifattur.
   Artikolu 2
   Id-deżinjazzjoni tal-lattitol awtorizzata b'din id-Deċiżjoni dwar it-tikkettar tal-oġġetti tal-ikel li fihom dan l-ingredjent għandha tkun “lattitol”.
   Artikolu 3
   Din id-Deċiżjoni hija indirizzata lil DuPont Nutrition Biosciences ApS, Langebrogade 1, PO Box 17, DK-1001, Copenhagen, id-Danimarka.
   
      Magħmul fi Brussell, it-13 ta' Marzu 2017.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  Ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (ĠU L 354, 31.12.2008, p. 16).
   
      (3)  Id-Direttiva 2002/46/KE tal-Parlament Ewropew u tal-Kunsill tal-10 ta' Ġunju 2002 dwar l-approssimazzjoni tal-liġijiet tal-Istati Membri dwar is-supplimenti tal-ikel (ĠU L 183, 12.7.2002, p. 51).
   
      ANNESS
      
         SPEĊIFIKAZZJONI TAL-LATTITOL
      
      
         Identità tal-lattitol
      
      
                  Isem kimiku
               
               
                  4-O-β-D-Galattopiranosil-D-gluċitol
               
            
                  Formula kimika
               
               
                  C12H24O11
                  
               
            
                  Piż molekulari
               
               
                  344,31 g/mol
               
            
                  Nru tal-CAS
               
               
                  585-86-4
               
            
         Deskrizzjoni: Trab kristallin jew soluzzjoni bla kulur immanifatturata bl-idroġenazzjoni katalitika tal-lattożju. Il-prodotti kristallini jseħħu f'forom ta' anidru, monoidrat u diidrat. In-nikil jintuża bħala katalista.
      
                  Parametri
               
               
                  Valur tal-ispeċifikazzjoni
               
            
                  Solubilità (fl-ilma)
               
               
                  Solubbli ħafna fl-ilma
               
            
                  Rotazzjoni speċifika
               
               
                  [α] D20 = + 13° to + 16°
               
            
                  Assaġġ
               
               
                  Mhux inqas minn 95 % d.b (1)
                  
               
            
                  Kontenut ta' ilma
               
               
                  Mhux aktar minn 10,5 %
               
            
                  Polioli oħra
               
               
                  Mhux aktar minn 2,5 % d.b
               
            
                  Zokkor riduċenti
               
               
                  Mhux aktar minn 0,2 % d.b
               
            
                  Kloruri
               
               
                  Mhux aktar minn 100 mg/kg d.b
               
            
                  Sulfati
               
               
                  Mhux aktar minn 200 mg/kg d.b
               
            
                  Irmied issulfat
               
               
                  Mhux aktar minn 0,1 % d.b
               
            
                  Nikil
               
               
                  Mhux aktar minn 2 mg/kg d.b
               
            
                  Arseniku
               
               
                  Mhux aktar minn 3 mg/kg d.b
               
            
                  Ċomb
               
               
                  Mhux aktar minn 1 mg/kg d.b
               
            (1)  
         d.b— espress abbażi ta' piż xott